ประกาศกรมอุทยานแห่งชาติ สัตว์ป่า และพันธุ์พืช เรื่อง แบบและวิธีการออกหนังสือกำกับการค้างาช้าง พ.ศ. 2558
ประกาศกรมอุทยานแห่งชาติ สัตว์ป่า และพันธุ์พืช
ประกาศกรมอุทยานแห่งชาติ
สัตว์ป่า และพันธุ์พืช
เรื่อง
แบบและวิธีการออกหนังสือกำกับการค้างาช้าง
พ.ศ. ๒๕๕๘
 

อาศัยอำนาจตามความในข้อ ๑๒ แห่งกฎกระทรวงการขออนุญาต การอนุญาต
การค้าและการพักใช้หรือเพิกถอนใบอนุญาตให้ค้างาช้าง พ.ศ. ๒๕๕๘
อธิบดีกรมอุทยานแห่งชาติ สัตว์ป่า และพันธุ์พืช ออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศกรมอุทยานแห่งชาติ สัตว์ป่า และพันธุ์พืช เรื่อง
แบบและวิธีการออกหนังสือกำกับการค้างาช้าง พ.ศ. ๒๕๕๘

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ หนังสือกำกับการค้างาช้าง ให้ใช้แบบ งช. ๒๒
ท้ายประกาศนี้

ข้อ ๔ วิธีการจัดพิมพ์หนังสือกำกับการค้างาช้าง
ให้พิมพ์เป็นเล่มมีปก จำนวนเล่มละ ๕๐ ฉบับ แต่ละฉบับมีสามชุด
ประกอบด้วยต้นฉบับหนึ่งชุด และสำเนาสองชุด
หนังสือกำกับการค้างาช้างจะใช้ได้ต่อเมื่อได้นำไปให้เจ้าหน้าที่ประทับตราเครื่องหมายกรมอุทยานแห่งชาติ
สัตว์ป่า และพันธุ์พืช ที่หน้าปก และระบุข้อความ ให้ใช้ได้ โดยให้อธิบดีหรือผู้ซึ่งอธิบดีมอบหมายลงลายมือชื่อกำกับไว้เป็นหลักฐานด้วย

ข้อ ๕ วิธีการออกหนังสือกำกับการค้างาช้าง
ให้ปฏิบัติดังต่อไปนี้
(๑)
ผู้ได้รับอนุญาตให้ค้างาช้างต้องลงรายละเอียดในหนังสือกำกับการค้างาช้าง
ให้ครบถ้วนและถูกต้องตรงกันทั้งสามชุด ดังนี้
(ก) ต้นฉบับ ให้ผู้ซื้อเพื่อเป็นหลักฐานการได้มาซึ่งงาช้าง
(ข) สำเนาชุดที่ ๑
ให้รวบรวมสำเนาหนังสือกำกับการค้างาช้างที่ออกจนถึงวันสิ้นเดือนนั้น ๆ ส่งเจ้าหน้าที่ภายในวันที่สิบของเดือนถัดไปพร้อมกับสำเนาบัญชีการค้างาช้าง
และจัดทำรายการใช้หนังสือกำกับการค้างาช้างประจำเดือนนั้นด้วย
(ค) สำเนาชุดที่ ๒
ให้ผู้ได้รับอนุญาตให้ค้างาช้างเก็บรักษาไว้ในที่ปลอดภัย ณ
สถานที่ค้านั้นเป็นระยะเวลาอย่างน้อยสองปีนับแต่วันที่ได้ออกหนังสือกำกับการค้างาช้างนั้น
และต้องสามารถแสดงต่อเจ้าหน้าที่เพื่อทำการตรวจสอบได้
(๒) ในกรณีที่มีการแก้ไขข้อความในหนังสือกำกับการค้างาช้าง
ให้ผู้ได้รับอนุญาตให้ค้างาช้างขีดฆ่าและแก้ไขพร้อมลงลายมือชื่อกำกับ
(๓) ในกรณีที่ยกเลิกหนังสือกำกับการค้างาช้าง
ให้ผู้ได้รับอนุญาตให้ค้างาช้างระบุคำว่า ยกเลิก พร้อมลงลายมือชื่อกำกับ

ข้อ ๖ ให้ผู้ได้รับอนุญาตให้ค้างาช้างขอรับการประทับตราและลงลายมือชื่อของอธิบดีหรือผู้ซึ่งอธิบดีมอบหมายที่เล่มหนังสือกำกับการค้างาช้าง
ณ ท้องที่ที่ทำการค้างาช้าง ดังต่อไปนี้
(๑) ในเขตกรุงเทพมหานคร
ให้ยื่นที่กองคุ้มครองพันธุ์สัตว์ป่าและพืชป่าตามอนุสัญญา กรมอุทยานแห่งชาติ
สัตว์ป่า และพันธุ์พืช
(๒) ในท้องที่จังหวัดอื่น
ให้ยื่นที่สำนักบริหารพื้นที่อนุรักษ์แห่งท้องที่นั้น

ข้อ ๗ ในการออกหนังสือกำกับการค้างาช้างตามพระราชบัญญัตินี้
ผู้ได้รับอนุญาตให้ค้างาช้างสามารถใช้หนังสือกำกับการค้างาช้าง แบบ งช. ๑๓
ท้ายประกาศกรมอุทยานแห่งชาติ สัตว์ป่า และพันธุ์พืช เรื่อง หลักเกณฑ์ วิธีการ
และเงื่อนไขการค้างาช้าง พ.ศ. ๒๕๕๘ ฉบับลงวันที่ ๒๒ มกราคม พ.ศ. ๒๕๕๘
ได้ต่อไปจนถึงวันที่ ๓๑ ธันวาคม พ.ศ. ๒๕๕๘


ประกาศ
ณ วันที่ ๑๖ กันยายน พ.ศ. ๒๕๕๘
นิพนธ์
โชติบาล
อธิบดีกรมอุทยานแห่งชาติ
สัตว์ป่า และพันธุ์พืช
[เอกสารแนบท้าย]

๑. หนังสือกำกับการค้างาช้าง (งช. ๒๒) ตามพระราชบัญญัติงาช้าง พ.ศ.
๒๕๕๘

(ดูข้อมูลจากภาพกฎหมาย)




















ปริยานุช/ผู้จัดทำ
๑ ตุลาคม ๒๕๕๘

ปริญสินีย์/ผู้ตรวจ
๑๓ ตุลาคม ๒๕๕๘








[๑] ราชกิจจานุเบกษา
เล่ม ๑๓๒/ตอนพิเศษ ๒๓๑ ง/หน้า ๑๐/๒๘ กันยายน ๒๕๕๘